दूसरा घोटाला जीवन बीमा निगम-मुंदरा डील थी, जो स्वतंत्र भारत का पहला वितीय घोटाला था। हरिदास मुंदरा कोलकता स्टॉक एक्सचेंज का दलाल एवं उद्योगपति था। उसने अपने प्रभाव से जीवन बीमा निगम के 1.24 करोड़ रुपये का निवेश अपनी छह समस्याग्रस्त कंपनियों में करा दिया। तत्कालीन कांग्रेस सांसद फिरोज गांधी ने इस पूरे घपले को संसद में उजागर किया। सरकार ने न्यायमूर्ति एमसी छागला की एक सदस्यीय जांच समिति का गठन किया। रिपोर्ट में तत्कालीन वित्त मंत्री टीटी कृष्णमाचारी को कानूनी रूप से जिम्मेदार ठहराया गया और उन्हें त्यागपत्र देना पड़ा। मुंदरा को जेल की सजा हुई। उस दुर्भाग्यपूर्ण घटना के बाद केंद्रीय सतर्कता आयोग का गठन हुआ।